Dya Buná, 21 Kweji 3
Mwanda wandi unyemanga lubilo lonka.—Ñim. 147:15.
Dyalelo, Yehova witwendejanga na Kinenwa kyandi Bible. Mulembi wa Ñimbo ya Mitōto wānenene amba mwanda wa Yehova “unyemanga lubilo lonka” mwanda wa kwitukwasha. Leza witwendejanga mu muswelo muyampe ne kwitukwasha pa kitatyi kifwaninwe. Langulukila pa muswelo omwenanga mu Bible, mabuku alupulwa na “umpika mukōkele ne mudyumuke,” Televijo ya JW, jw.org, kupityila ku bakulumpe, ne ku batutu ne bakaka. (Mat. 24:45) Lelo nobe kodi mwimwene mu būmi bobe amba Yehova wiyanga lubilo mwanda wa kukukwasha? Mulembi wa Ñimbo ya Mitōto wāyukile amba Yehova wātongele bantu ba muzo wa Isalela wa kala mu mizo yonso ya pano pa ntanda bekale ke bantu bandi. O muzo umo kete wādi na “mwanda” wa Leza ne “bijila byandi.” (Ñim. 147:19, 20) Dyalelo, tudi na dyese dikatampe dya kwityilwa pa dijina dya Leza. Bine tudi na mutyima wa kufwija’ko pa kumuyuka, pa kuludikwa na Kinenwa kyandi kyotudi nakyo, ne pa kipwano kyotupwene nandi. Pamo bwa mulembi wa Ñimbo ya Mitōto 147, nobe udi na bubinga buvule bwa ‘kutendela Yehova’ ne kukankamika bakwabo nabo bamutendele. w17.07 p. 20 mus. 15-16; p. 21 mus. 18
Dya Butano, 22 Kweji 3
I kutupu muntu wingilanga busola usuñanga bya busunga bya mu būmi, shi ukimba kwitabijibwa na mwine wamutwejeje bu sola.—2 Tm. 2:4.
Balondi ba Yesu dyalelo, kubadila’mo ne bengidi ba kitatyi kyonso mudiyo umo ne kupita, baloñanga bukomo bwa kulonda madingi a Polo adi kūlu’a. Bakomenanga ditompo dya kukokwa na bintu bisumbijibwa mu ino ntanda ya makomwa-meso. Bavulukanga musoñanya wa amba: “Mwapudi i mupika wa mwapulwa.” (Nki. 22:7) Satana usakanga tujimije kitatyi kyetu kyonso ne bukomo mwanda wa kwipeneneka na bya busunga bya mu ino yandi ntanda. Bamo bashalanga na ndeni mivule mwanda wa kupota njibo, motoka, kufunda masomo nansha ke pa mwanda wa kulonga butundaile bwa katutu. Shi ketutadijepo, tubwanya kushala na ndeni ya myaka kapwila. Tuloñanga bya tunangu potupēleja būmi bwetu, potwepuka ndeni, ne potuleka kusupakanya lupeto. Shi tulonge uno muswelo, nabya tukengidila Leza na bwanapabo kupita’ko kumunwa bupika na ngikadilo ya bya busunga ya dyalelo.—1 Tm. 6:10. w17.07 p. 10 mus. 13
Dya Mposo, 23 Kweji 3
Ndemekanga bitongwe byobe bya mwendele bintu byonso, na’mba i byoloke; kadi nshikilwe mashinda onso a bubela.—Ñim. 119:128.
Yehova ye udi na lupusa lwa kuludika diulu ne ntanda. Wingidijanga nyeke lupusa lwandi mu muswelo mubwaninine. Witulombola’mba: “Amiwa ne Yehova ulonga bya lusalusa, ne mundudi, ne boloke, panopanshi; mwanda mu bino bintu binobi e monaloelelwa.” (Yel. 9:24) Yehova kasakilwapo bukwashi bwa bijila bya bantu pa kukwata butyibi buyampe. Inoko, aye i mutūle’ko misoñanya ya boloke. Kadi Yehova i mupe bantu bijila bimanine pa boloke bwandi. Mulembi wa Ñimbo ya Mitōto wānenene amba: “Boloke ne kutyiba-mambo i kyalwilo kya lupona lobe.” O mwanda, kijila kyo-kyonso, musoñanya, ne butyibi bwa Yehova i byoloke. (Ñim. 89:14) Satana wānenene amba Yehova i Muludiki mubi. Nansha nankyo, Satana kabwanyapo kuleta boloke pano pa ntanda. w17.06 p. 28 mus. 5
kmb_Latn bem_Latn bem_Latn kmb_Latn run_Latn bem_Latn kmb_Latn lua_Latn bem_Latn